**Répcelak Város Önkormányzata Képviselő-testületének 11/2022. (V.26.) önkormányzati rendelete a helyi vízgazdálkodási hatósági jogkörbe tartozó szennyvízelvezetéshez kapcsolódó talajterhelési díjjal kapcsolatos adatszolgáltatás és eljárási szabályokról és a Környezetvédelmi Alapról**

Répcelak Város Önkormányzatának Képviselő-testülete a környezetterhelési díjról szóló 2003. évi LXXXIX. törvény 21/A. § (2) és a 26. §. (4) bekezdésében, a környezet védelmének általános szabályairól szóló 1995. évi LIII. törvény 58. §-ában kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva a következőket rendeli el:

**1. A talajterhelési díj bevallása, megfizetése**

**1. §**

(1) A helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjat a kibocsátónak az erre a célra szolgáló, 1. melléklet szerinti nyomtatványon kell megállapítani, bevallani.

(2) A kibocsátó talajterhelési díj fizetési kötelezettsége azzal a nappal megszűnik, amely napon:

*a)* a vízszolgáltatási szolgáltatás igénybevétele a vízszolgáltató igazolása szerint megszűnt,

*b)* a kibocsátó a műszakilag rendelkezésre álló közcsatornára ráköt és azt a szolgáltató igazolja.

(3) A fizetési kötelezettséget a kibocsátónak átutalási megbízással, vagy belföldi postautalványon kell teljesíteni Répcelak Város Önkormányzatának 72600115-15001052 számú talajterhelési díj beszedési számlájára.

**2. Díjmentesség**

**2. §**

(1) Mentes a talajterhelési díj megfizetése alól az a lakossági díjfizetésre kötelezett, akinek a háztartásában az egy főre jutó jövedelem nem haladja meg az öregségi nyugdíj mindenkori legkisebb összegének 150 %-át, egyedülélő esetében a 200 %-át. A jövedelem számításnál irányadó időszak a havonta mérhető jövedelmeknél a bevallás benyújtását megelőző 3 hónap, egyéb jövedelmeknél a bevallás benyújtását megelőző egy év. A díjmentesség a talajterhelési díj bevallás benyújtásával érvényesíthető. A bevallás benyújtásakor a jövedelemigazolásokat csatolni szükséges.

(2) Mentes a talajterhelési díj megfizetése alól az a kibocsátó, aki a vételezett vízmennyiséget olyan csatornázható felhasználási helyen használja fel, ahol az ingatlanon e-napló alapján új lakóépület építését kezdték meg, az épület elkészültéről hatósági bizonyítvánnyal még nem rendelkezik és a vízvételezési lehetőséget kizárólag egy kerti kifolyó (csap) biztosítja. A mentesség az épület használatbavételéről kiállított hatósági bizonyítvány kiadásáig illeti meg a kibocsátót. A mentesség igénybevételéhez csatolni kell az építési tevékenység bejelentéséről szóló igazolást.

(3) Mentes a talajterhelési díj megfizetése alól az a kibocsátó, aki a vételezett vízmennyiséget műszakilag mentesített felhasználási helyen használja fel.

**3. Környezetvédelmi alap**

**3. §**

Répcelak Város Önkormányzata a környezetvédelmi feladatai megoldásának elősegítése érdekében önkormányzati Környezetvédelmi Alapot hoz létre.

**4. Adatszolgáltatási és eljárási szabályok**

**4. §**

(1) Az önkormányzat részére a települési szennyvízhálózat üzemeltetője a kibocsátó azonosítása és ellenőrzése érdekében tárgyévet követő év február 28. napjáig adatot szolgáltat a kibocsátók köréről, a kibocsátók tárgyévi vízfogyasztásáról, korrigálva a locsolási kedvezmény mennyiségével, valamint az ivóvízvezeték meghibásodása következtében elszivárgott vízmennyiséggel.

(2) A talajterhelési díj megállapításával összefüggő személyes adatokat a kibocsátó azonosítására, a bevallások ellenőrzésére használhatja fel az önkormányzati adóhatóság.

(3) A talajterhelési díj fizetésére kötelezett kibocsátókról, valamint a talajterhelési díj fizetésére vonatkozó díjkedvezményben részesülő személyekről az önkormányzati adóhatóság nyilvántartást vezet.

**5. Ellenőrzési szabályok**

**5. §**

(1) Az önkormányzati adóhatóság ellenőrizheti a kibocsátók által benyújtott bevallások valódiságát. Az ellenőrzések során először az adatszolgáltatásra kötelezett szolgáltató által rendelkezésre bocsátott adatokat veti össze a kibocsátók bevallásával

(2) Az adóhatóság ellenőrizheti azt, hogy a kibocsátók eleget tettek-e bevallási, díj-megállapítási és díjfizetési kötelezettségüknek.

**6. Értelmező rendelkezések**

**6. §**

E rendelet alkalmazásában:

*1.* **Kibocsátó:** az 1995. évi LIII. törvény 2. § (2) bekezdésére és a 2003. évi LXXXIX. törvény 2. §-ára figyelemmel minden természetes személy, jogi személy és jogi személyiséggel nem rendelkező szervezet, aki a műszakilag rendelkezésre álló közcsatornára nem köt rá és a helyi vízgazdálkodási hatósági engedélyezés alapján szennyvíz-elhelyezést – ideértve az egyedi zárt szennyvíztározót is – alkalmaz.

*2.* **Műszakilag rendelkezésre álló közcsatorna:** amely lehetővé teszi – műszaki kialakításánál, elhelyezkedésénél fogva – a rácsatlakozást.

*3.* **Jövedelem**: a szociális igazgatásról és szociális ellátásokról szóló 1993. évi III. törvény 4. § (1) bekezdés a) pontjában meghatározottak szerint.

*4.* **Család:** egy háztartásban életvitelszerűen együttlakó közeli hozzátartozók.

*5.* **Háztartás**: az egy lakásban életvitelszerűen együttlakó személyek.

*6.* **Egyedülélő:** az a személy, aki egyszemélyes háztartásban lakik.

*7.* **Műszakilag mentesített felhasználási helynek minősül az ingatlan:**

*a)* ha a műszakilag rendelkezésre álló közcsatorna és a szolgáltatási pont között létesítendő gravitációs bekötő vezeték esetén - a tisztító műtárgytól a gerincvezetékhez történő csatlakoztatás – kiépítési hosszának szükséglete a 10 fm-t vagy a kivitelezési költsége a nettó 400.000 Ft-ot meghaladja, vagy

*b)* ha a műszakilag rendelkezésre álló közcsatorna és a szolgáltatási pont között létesítendő kényszer-áramoltatású bekötés esetén a házi beemelő műtárgy, valamint a befogadó közüzemű csatorna között létesítendő nyomóvezeték kiépítési hosszának igénye a 10 fm-t vagy a kivitelezési költsége a nettó 400.000 Ft-ot meghaladja, vagy

*c)* amely előtt az üzemelő közcsatorna kényszer-áramoltatási rendszerű.

*8.* **Csatornázható felhasználási hely:** az az ingatlan, amely nincs rákötve a műszakilag rendelkezésre álló közcsatornára és nem minősül műszakilag mentesített felhasználási helynek.

**7. Záró rendelkezések**

**7. §**

Hatályát veszti a helyi vízgazdálkodási hatósági jogkörbe tartozó szennyvízelvezetéshez kapcsolódó talajterhelési díjjal kapcsolatos adatszolgáltatás és eljárási szabályokról és a Környezetvédelmi Alapról szóló 22/2015(VIII.25.) önkormányzati rendelet.

**8. §**

Ez a rendelet 2022. június 1-jén lép hatályba.

Répcelak, 2022. május 25.

Szabó József dr. Kiss Julianna

polgármester jegyző

Záradék: a rendelet kihirdetve 2022. május 26-án.

dr. Kiss Julianna sk.

 jegyző

1. **melléklet a 11/2022.(V.26.) önkormányzati rendelethez**

